**Сөйлеудің дыбыстық мәдениетін дамыту**

**Ұйымдастырылған оқу іс-әрекеті:** Тіл дамыту.

**Тақырыбы:** Сөйлеудің дыбыстық мәдениетін дамыту.

**Мақсаты:** Сөздің дыбыстық мәдениетін сақтап, балаларды анық, таза сөйлеуге үйрету. Айтылуы қиын кейбір дыбыстарды сөз ішінде айтып және ажыратып таба білуге жаттықтыру, өткен материалдарды баланың есіне түсіріп, тұжырымдау.

**Әдіс-тәсілі:** Сұрақ-жауап, түсіндіру, сергіту сәті, мадақтау, қорыту.

**Көрнекіліктер:** Ойыншықтар, суреттер (құстар), сурет-үлестірмелер.

**Барысы:**

**Тәрбиеші сұрақ-жауап арқылы балалардын өткен оқу іс-әрекеттерінде меңгерген білімін тексереді.**

– Балалар, біздің «Ауыз» деп аталатын сарайда кім тұрады?

– Қызықты тіл тұрады.

– Біз «қызықты тілден» қандай әндер үйренеміз?

– Паровоздың, судың жапырақтың, ұшақтың, т.с.с.

– Балалар, бүгін сеңдерге Ұзын құлақ сұр көжек қонаққа келеді. Ол біздің тіліміздің қандай ән білетінін естігісі келеді. Қане, есімізге түсірейік. Судың әнін бізге кім айтып береді?

– С-с-с

– Қаздың әнін кім айтады?

– Ш-ш-ш

– Ал енді сұр көжек ұшақтың әнін естігісі келеді

– Р-р-р

– Масаның әнін кім біледі?

– З-з-з

– Қоңыздың әнін ше?

– Ж-ж-ж

– Балалар, мына әнді біз қайдан үйрендік, естеріңе түсіріңдерші: Ң-ң-ң (кішкене бұзаудан, паровоздың гудогынан)

**Балаларға қайталауға беріліп отырған дыбыстарды сөз ішінен табуға арналған жаттығулар.**

– Балалар, енді сұр көжек сендерге бірнеше сөз айтады. Ол сөздердің ішінде біздің тіліміздің үйренген әңдері тығылып қалыпты. Енді соларды тауып алайық: ұшақ, шана, ара, таң, жаз. «Балалар сөздерден ш, н, р, ж, ң, з дыбыстарын тауып айтады).

**Ойын – «Дүкен»**

– Балалар, қазір «Дүкен» ойынын ойнаймыз. Сұр көжек сатушы болсын. Ал бұл дүкендегі заттар ақшаға сатылмайды. Оны алу үшін сол заттың атын атап, сол сөздегі тығылып қалған дыбыстарды табуымыз керек. (Тәрбиеші дүкенін ашып, оның жаймасына ойыншықтарды қояды: қаз, қуыршақ, тостаған, машина, мысық, т.б.).

Балалар келіп, алғысы келген заттын атын атап сұрайды.

– Маған тостаған беріңізші?

**Сатушы:** – Тостағанда кандай дыбыс тығылып калған? (С-с-с)

**Сергіту жаттығулары.** Төрбиеші суретті карточкаларды көрсетіп тұрады, балалар сол затқа катысты кимыл жасап, дыбыстайды:

а) шардың суреті (Ш-ш-ш қолды ауызға тақап шар үрлеу, қолды жайлап жанға соғу);

ә) араның суреті (З-з-з қолды жанға соғып, саусақтарды тез-тез қозғау);

б) ұшақтың суреті ( Р-р-р қолдарын алдына ұстап айналдыру).

**Суреттермен жұмыс.** Тәрбиеші тақтаға құстардың суретін іледі (сауысқан, шағала, қарға, торғай, қарға, қаз).

– Бұлар ненің суреті?

– Құстардың суреті.

– Енді кім құстардың суретіне қарай отырып олардың аттарын атап және ол құс туралы білетін тақпақ, өлең жолдарын есіне түсіріп айтады.

– ***Сауысқан***

Сауысқан-ау, сауысқан,

Сақтанасың дауыстан.

– ***Шағала***

Шаңқ-шаңқ етіп шағала,

Шабақ ілер жағада.

– ***Қарға***

Қарға, қарға, қарғалар,

Қар үстінде жорғалар.

– ***Қаз***

Қазым, қазым қаңқылда,

Суда жүзіп салқында.

– ***Торғай***

Торғай, торғай, торғайсың,

Таяу келіп қонғайсың.

Жем шашайын тойып ал,

Сонда аязға тоңбайсың.

Тәрбиеші құстардың атын ататып, сол сөз ішінен қайталауға беріліп отырған дыбыстарды тапқызады. Балалар қайталау іс-әрекеті болғандықтан, бұрын жаттаған тақырыптарын есіне түсіреді. Тәрбиеші іс-әрекетті қорытып, балалармен бірге тұжырымдайды.

**Исмагулова Айдана,**

**№19 орта мектебінің психологі**

**Қостанай облысы, Рудный қаласы**